KOMISSION DELEGOITU ASETUS (EU) 2021/1348,

annettu 6 päivänä toukokuuta 2021,

Euroopan parlamentin ja neuvoston asetuksen (EU) 2016/1011 täydentämisestä sellaiset perusteet määrittävillä teknisillä sääntelystandardeilla, joiden mukaisesti toimivaltaiset viranomaiset voivat vaatia muutoksia muuta kuin merkittävää vertailuarvoa koskevaan vaatimustenmukaisuusvakuutukseen

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 26 artiklan 6 kohdan,

sekä katsoo seuraavaa:

(1) Perusteissa, joiden mukaisesti toimivaltaiset viranomaiset voivat vaatia muutoksia kyseisen asetuksen 26 artiklan 3 kohdassa tarkoitettuun vaatimustenmukaisuusvakuutukseen, olisi otettava huomioon niiden asetuksen (EU) 2016/1011 säännösten luonne, joita muiden kuin merkittävien vertailuarvojen hallinnoijat voivat mainitun asetuksen 26 artiklan 1 kohdan mukaisesti päättää olla soveltamatta. Koska jotkin kyseisissä säännöksissä säädetyistä vaatimuksista koskevat hallinnoijan organisaatiorakennetta ja jotkin asianomaista vertailuarvoa tai vertailuarvoryhmää, tätä erottelua sovelletaan myös perusteisiin, joiden mukaisesti toimivaltaiset viranomaiset voivat vaatia muutoksia vaatimustenmukaisuusvakuutukseen.

(2) Kun kyse on hallinnoijan organisaatiorakennetta koskevista vaatimuksista, toimivaltaisten viranomaisten olisi voitava vaatia muutoksia muuta kuin merkittävää vertailuarvoa koskevaan vaatimustenmukaisuusvakuutukseen, jos ne katsovat, että vaatimustenmukaisuusvakuutuksessa ei ole selkeästi ilmoitettu, miksi kyseisen hallinnoijan pitäisi voida olla noudattamatta asetuksen (EU) 2016/1011 4, 5 ja 6 artiklassa säädettyjä vaatimuksia. Näin olisi oltava erityisesti silloin, jos on epäselvyyttä asianomaisen hallinnoijan organisaatiorakenteesta, vertailuarvon tarjontaan osallistuvien henkilöiden ja hallinnoijan organisaation muiden työntekijöiden tai osien välillä mahdollisesti syntyvien eturistiriitojen tunnistamisesta, muun kuin merkittävän vertailuarvon tarjonnan valvontamenettelystä tai muun kuin merkittävän vertailuarvon tarjontaan, julkistamiseen tai saataville asettamiseen sovellettavasta valvontakehyksestä.

(3) Kun kyse on vertailuarvoa tai vertailuarvoryhmää koskevista vaatimuksista, toimivaltaisten viranomaisten olisi voitava vaatia muutoksia muuta kuin merkittävää vertailuarvoa koskevaan vaatimustenmukaisuusvakuutukseen, jos ne katsovat, että vaatimustenmukaisuusvakuutuksessa ei ole selkeästi ilmoitettu, miksi kyseisen hallinnoijan pitäisi voida olla noudattamatta asetuksen (EU) 2016/1011 11 ja 13–16 artiklassa säädettyjä vaatimuksia. Näin olisi oltava erityisesti silloin, jos on epäselvyyttä syöttötietojen toimittamisen valvonnan tasosta, muun kuin merkittävän vertailuarvon menetelmiin tehtäviä olennaisia muutoksia koskevien konsultointimenettelyjen avoimuudesta, muun kuin merkittävän vertailuarvon manipulointitapausten tai manipulointiyritysten raportointiprosessista, käytännesäännöistä tilanteessa, jossa muu kuin merkittävä vertailuarvo perustuu tietolähteiltä saatuihin syöttötietoihin, hallinnoijan kyvystä arvioida sitä ja raportoida siitä, miten se noudattaa muuta kuin merkittävää vertailuarvoa koskevia menetelmiä ja asetusta (EU) 2016/1011, ja silloin kun syöttötietoja saadaan valvotulta tietolähteeltä, onko tässä yhteydessä käytössä asianmukainen valvonta syöttötietojen tarkkuuden, koskemattomuuden ja luotettavuuden varmistamiseksi.

(4) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’ESMA’, on toimittanut komissiolle.

(5) ESMA on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan mukaisesti perustetulta arvopaperimarkkina-alan osallisryhmältä.

(6) Jotta varmistettaisiin johdonmukaisuus Euroopan parlamentin ja neuvoston asetuksen (EU) 2019/2175 (3) 5 artiklan, jolla lisätään asetukseen (EU) 2016/1011 26 artiklan 6 kohta, soveltamispäivän kanssa, tätä asetusta olisi sovellettava 1 päivästä tammikuuta 2022,

ON HYVÄKSYNYT TÄMÄN ASETUKSEN:

1 artikla Hallinnoijan tasolla sovellettavat perusteet Toimivaltaiset viranomaiset voivat vaatia muutoksia asetuksen (EU) 2016/1011 26 artiklan 3 kohdassa tarkoitettuun vaatimustenmukaisuusvakuutukseen, jos ne katsovat, että siinä ei selkeästi ilmoiteta, miksi asianomaisen hallinnoijan pitäisi voida olla noudattamatta yhtä tai useampaa asetuksen (EU) 2016/1011 26 artiklan 1 kohdassa tarkoitettua vaatimusta, ja erityisesti, jos on epäselvyyttä seuraavista: a) asianomaisen hallinnoijan organisaatiorakenne ja sen rakenteen mahdollisesti aiheuttamat eturistiriidat; b) sellaisten eturistiriitojen tunnistaminen ja hallinta, jotka liittyvät asianomaisen hallinnoijan työntekijöihin, henkilöihin, joiden palvelut ovat asianomaisen hallinnoijan käytettävissä tai määräysvallassa, sekä henkilöihin, jotka osallistuvat suoraan muun kuin merkittävän vertailuarvon tarjontaan; c) muun kuin merkittävän vertailuarvon tarjonnan valvontamenettely ottaen huomioon kyseisen vertailuarvon haavoittuvuus ja hallinnoijan organisaation laajuus; d) muun kuin merkittävän vertailuarvon tarjontaan, julkistamiseen tai saataville asettamiseen sovellettava valvontakehys, mukaan lukien hallinnoijan altistuminen operatiiviselle riskille, toiminnan jatkuvuuteen liittyvälle riskille tai vertailuarvon tarjontamenettelyn keskeytymisriskille.

2 artikla Vertailuarvon tai vertailuarvoryhmän tasolla sovellettavat perusteet Toimivaltaiset viranomaiset voivat vaatia muutoksia asetuksen (EU) 2016/1011 26 artiklan 3 kohdassa tarkoitettuun vaatimustenmukaisuusvakuutukseen, jos ne katsovat, että siinä ei selkeästi ilmoiteta, miksi asianomaisen hallinnoijan pitäisi voida olla noudattamatta yhtä tai useampaa asetuksen (EU) 2016/1011 26 artiklan 1 kohdassa tarkoitettua vaatimusta, ja erityisesti, jos on epäselvyyttä seuraavista: a) syöttötietojen toimittamisen valvonnan taso ja se, onko tämä valvontataso riittävä syöttötietojen tarkkuuden, koskemattomuuden ja luotettavuuden varmistamiseksi, kun otetaan huomioon syöttötietojen luonne; b) muun kuin merkittävän vertailuarvon menetelmiin tehtäviä olennaisia muutoksia koskevien konsultointimenettelyjen avoimuus ottaen huomioon kyseisten menetelmien monimutkaisuus ja käytettyjen syöttötietojen luonne; c) muun kuin merkittävän vertailuarvon manipulointitapausten tai manipulointiyritysten raportointiprosessi, erityisesti syöttötietojen ja tietolähteiden seurannan osalta; d) jos muu kuin merkittävä vertailuarvo perustuu tietolähteiltä saataviin syöttötietoihin, käytännesäännöt ja se, sisältyykö niihin syöttötietojen luonne huomioon ottaen suojatoimia käytettyjen syöttötietojen koskemattomuuden varmistamiseksi; e) hallinnoijan kyky arvioida sitä ja raportoida siitä, miten se noudattaa muuta kuin merkittävää vertailuarvoa koskevia menetelmiä ja asetusta (EU) 2016/1011; f) jos syöttötietoja saadaan valvotulta tietolähteeltä, onko tässä yhteydessä käytössä asianmukainen valvonta syöttötietojen tarkkuuden, koskemattomuuden ja luotettavuuden varmistamiseksi.

3 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä toukokuuta 2021. Komission puolesta Puheenjohtaja Ursula VON DER LEYEN

(1) EUVL L 171, 29.6.2016, s. 1.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(3) Euroopan Parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).